Pakuotės lapelis: informacija vartotojui

Exnos 0,5 mg/ml nosies lašai (tirpalas)
oksimetazolino hidrochloridas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas, vaistininkas arba slaugytojas.
· Neišmeskite šio lapelio, nes vėl gali prireikti jį perskaityti.
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją, vaistininką arba slaugytoją. Žr. 4 skyrių.
· Jeigu per 7 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra Exnos ir kam jis vartojamas
2.	Kas žinotina prieš vartojant Exnos
3.	Kaip vartoti Exnos
4.	Galimas šalutinis poveikis
5.	Kaip laikyti Exnos
6.	Pakuotės turinys ir kita informacija


1.	Kas yra Exnos ir kam jis vartojamas

Exnos sudėtyje yra veikliosios medžiagos oksimetazolino hidrochlorido, kuris lokaliai mažina gleivinės paburkimą ir palengvina nosies užgulimą bei gleivių nutekėjimą iš prienosinių ančių.

Exnos lašai palengvina šienligės, įprasto peršalimo ar prienosinių ančių uždegimo (sinusito) sukeltą nosies užgulimą.

Exnos skirtas suaugusiesiems, 6 metų ir vyresniems vaikams ir paaugliams.

Jeigu per 7 dienas Jūsų savijauta nepagerėjo arba net pablogėjo, kreipkitės į gydytoją.


2.	Kas žinotina prieš vartojant Exnos

Exnos vartoti draudžiama
· jeigu yra alergija oksimetazolino hidrochlorido arba bet kuriai pagalbinei šio vaisto medžiagai (jos išvardytos 6 skyriuje);
· jeigu yra ūminė išeminė širdies liga arba krūtinės angina;
· jeigu Jums buvo atlikta nosies operacija, kurios metu buvo atvertas smegenis gaubiantis dangalas;
· jeigu Jums yra nosies prieangio odos ir nosies gleivinės uždegimas ir ji yra pasidengusi plutele (sausasis rinitas);
· jeigu sergate akių liga, vadinama uždaro kampo glaukoma;
· jeigu vartojate (arba paskutines dvi savaites vartojote) monoaminooksidazės inhibitorių (monoaminooksidazės inhibitoriai vartojami Parkinsono ligos ir depresijos gydymui);
· jaunesniems nei 6 metų vaikams.

Nevartokite Exnos, jei kuri nors iš minėtų būklių Jums tinka. Jei nesate tikri, pasitarkite su gydytoju arba vaistininku.

Įspėjimai ir atsargumo priemonės
Pasitarkite su gydytoju, prieš pradėdami vartoti Exnos, jeigu:
· yra aukštas kraujospūdis;
· sergate sunkia širdies arba kraujagyslių liga;
· sergate cukriniu diabetu;
· sutrikusi, pernelyg aktyvi skydliaukės veikla;
· yra antinksčių navikas (feochromocitoma);
· padidėjusi prostata;
· vartojate vaistų, kurie didina kraujospūdį;
· jau vartojate panašių vaistų, lengvinančių nosies užgulimą.

Exnos nevartokite be pertraukos ilgiau kaip 7 paras, kadangi nutraukus ilgalaikį Exnos vartojimą, gali iš naujo pasireikšti nosies užgulimas. Tai vadinama atoveiksmio fenomenu. Be to, ilgalaikis Exnos vartojimas gali sukelti medikamentinę slogą (vaistų sukeltą nosies gleivinės uždegimą). Jeigu simptomai pasunkėja arba per 7 paras nepalengvėjo, kreipkitės į gydytoją.

Vaikams ir paaugliams
Paklauskite savo gydytojo ar vaistininko patarimo, prieš duodami Exnos su savo vaikui. Neduokite šio vaisto jaunesniam kaip 6 metų vaikui.

Kiti vaistai ir Exnos
Jeigu vartojate arba neseniai vartojote kitų vaistų arba dėl to nesate tikri, įskaitant įsigytus be recepto, pasakykite gydytojui arba vaistininkui.

Ypač svarbu pasakyti gydytojui arba vaistininkui, jeigu vartojate bet kurio iš toliau išvardytų vaistų:
· tam tikrų vaistų nuo depresijos, t. y. monoaminooksidazės inhibitorių (MAO inhibitorių), grįžtamojo poveikio monoaminoooksidazės inhibitorių (angl. reversible inhibition of monoamine oxidase, RIMA) ir (arba) triciklių antidepresantų;
· kraujospūdį didinančių vaistų.

Pasitarkite su savo gydytoju ar vaistininku, jei nesate tikri, ar vartojate kurio nors iš šių vaistų.

Nėštumas ir žindymo laikotarpis

Jeigu esate nėščia arba žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą pasitarkite su gydytoju arba vaistininku.
Exnos vartoti nėštumo ar žindymo laikotarpiu nerekomenduojama, nebent gydytojas nuspręs, kad tai būtina.

Vairavimas ir mechanizmų valdymas
Exnos nedaro poveikio gebėjimui vairuoti ar valdyti mechanizmus.

Exnos sudėtyje yra benzalkonio chlorido
Kiekviename šio vaisto mililitre yra 0,2 mg benzalkonio chlorido Benzalkonio chloridas gali sukelti sudirginimą ar patinimą nosies viduje, ypač jei vartojamas ilgai. 


3.	Kaip vartoti Exnos

Visada vartokite šį vaistą tiksliai kaip nurodė gydytojas, vaistininkas arba slaugytojas. Jeigu abejojate, kreipkitės į gydytoją, vaistininką arba slaugytoją.

Suaugusiesiems
Rekomenduojama dozė yra 1–2 nosies lašai į kiekvieną nosies šnervę kas 8–12 valandų (2–3 kartus per parą).

6 metų ir vyresniems vaikams ir paaugliams
Paklauskite savo gydytojo ar vaistininko patarimo, prieš duodami Exnos savo vaikui.
Rekomenduojama dozė yra 1 nosies lašas į kiekvieną nosies šnervę kas 8–12 valandų (2–3 kartus per parą).

Neviršyti rekomenduojamos dozės. Exnos negalima vartoti ilgiau kaip 7 paras, nebent Jūsų gydytojas paskirtų kitaip.

[bookmark: _Hlk494120237]Jaunesniems kaip 6 metų vaikams
Šio vaisto negalima vartoti jaunesniems kaip 6 metų vaikams.

Vartojimo metodas
Vartoti į nosį.

Ką daryti pavartojus per didelę Exnos dozę
Pavartoję per didelę Exnos dozę nedelsdami susisiekite su gydytoju arba vykite tiesiai į ligoninę, su savimi pasiimdami vaisto buteliuką, kad daktaras žinotų, kokio vaisto vartojote.

Pamiršus pavartoti Exnos
Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją, vaistininką arba slaugytoją.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· nosies, burnos ar gerklės diskomfortas ar sudirginimas, nosies sausumas, čiaudulys.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· dažnas širdies plakimas (tachikardija), stiprus ir dažnas širdies plakimas (palpitacija), padidėjęs kraujospūdis, pykinimas, akių dirginimas, akių sausumas, akių diskomfortas ar paraudimas, padidėjęs jautrumas, nosies užgulimas dėl nosies gleivinės kraujagyslių išsiplėtimo, nerimas, nerimastingumas, dirglumas, drebėjimas (tremoras), galvos skausmas, nemiga, nervingumas.

Ilgalaikis ir (arba) dažnas (viršijant rekomenduojamas dozes) Exnos vartojimas gali sukelti poveikio susilpnėjimą ir (arba) nosies gleivinės paburkimo atkrytį (medikamentinį rinitą, t. y. vaisto sukeltą nosies gleivinės uždegimą), poveikį širdies ir kraujagyslių sistemai bei poveikį centrinei nervų sistemai.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui, vaistininkui arba slaugytojui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568.  Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Exnos

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir buteliuko etiketės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos. 
Galima vartoti 1 metus po buteliuko pirmojo atidarymo.

Laikyti ne aukštesnėje kaip 25 °C temperatūroje.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Exnos sudėtis
· Veiklioji medžiaga yra oksimetazolino hidrochloridas.
Viename mililitre nosies lašų (tirpalo) yra 0,5 mg oksimetazolino hidrochlorido.
· Pagalbinės medžiagos yra benzalkonio chloridas, natrio chloridas, natrio-divandenilio fosfatas dihidratas, dinatrio fosfatas dodekahidratas, injekcinis vanduo.

Exnos išvaizda ir kiekis pakuotėje 
Skaidrus, bespalvis arba nežymiai gelsvas, skystas arba gelio pavidalo tirpalas.
10 ml MTPE buteliukas su MTPE lašintuvu ir DTPE pirmojo atidarymo kontrolės dangteliu.

Registruotojas ir gamintojas
	Registruotojas
SIA Ingen Pharma
K. Ulmaņa gatve 119
LV-2167 Mārupe, Rīga
Latvija
Gamintojas
AS Olpha
Olaines nov., Olaine, Rūpnīcu iela 5
LV-2114
Latvija



Jeigu apie šį vaistą norite sužinoti daugiau, kreipkitės į registruotoją.

Šis pakuotės lapelis paskutinį kartą peržiūrėtas 2025-06-19

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt 

